કારકિર્દીની શરૂઆત થઇ ત્યારથી જ આમ તો હું નેટ પર કામ કરતો હતો. પણ કોઇ દિવસ બ્લોગ બનાવવાનો વિચાર નહોતો આવ્યો. કદાચ આજથી 5-7 વર્ષ પહેલાં લોકો બ્લોગીંગ કરતા પણ નહોતાં. હું પણ ખાલી મેઇલ જોઇ અને થોડી સાઇટો જોઇને ધરાઇ જતો હતો. અને એમાં પણ કોઇ દિવસ ગુજરાતી સાહિત્ય વિશે કે ગુજરાતી સાઇટો તો કદી જોતો જ નહોતો. પણ આજથી લગભગ 1.5 વર્ષ પહેલા અનાયાસે જ મારાથી રીડગુજરાતી સાઇટની (ગૂગલના સર્ચ એન્જીન દ્વારા હું રીડ ગુજરાતી સુધી પહોંચી ગયો) વિઝીટ કરી. એ દિવસે પહેલી વાર ગુજરાતી ભાષામાં કંઇક વાંચ્યું. પહેલા તો કોમ્પ્યુટર પર કાયમ અંગ્રેજી ભાષા જ વાંચવા ટેવાયેલી આંખોને કંઇક અજૂગતું પણ લાગ્યું. પણ એ દિવસે જે થોડું ઘણું વાંચ્યું એમાં મઝા આવી. થોડા દિવસો બાદ ફરી રીડ ગુજરાતી ખોલીને વાંચી તો વધારે મઝા આવી. બસ પછી મને ગુજરાતી વાંચવાનું ગમવા લાગ્યું. ત્યાર બાદ રીડ ગુજરાતીમાં બધાં મહાનુભાવોના બ્લોગની લિંક જોઇ. દરેક બ્લોગની સમયની અનૂકુળતા મુજબ વિઝીટ કરી. ત્યારબાદ થયું કે એક બ્લોગ હું પણ ચાલું કરું. બસ 2જી ઓક્ટોબર (ગાંધી જ્યંતિ) 2006 ના દિવસે મારો પોતાનો બ્લોગ બનાવ્યો.